Webinar celebrat el 3 de juny 2020
El projecte pretén visibilitzar les situacions d'injustícia i desigualtat silenciades en les que es troben els fills, filles i familiars de víctimes mortals per violència masclista en l'àmbit de la parella.
Així mateix, vol promoure el debat polític i institucional pel co-disseny d'estratègies d'intervenció integrals que tinguin en compte la veu de les persones afectades i evitin la seva revictimització.
Es tracta d'una investigació interdisciplinar i qualitativa, realitzada a Catalunya, que analitza les necessitats de cura que tenen els fills, filles i familiars de les víctimes mortals de violència masclista en l'àmbit de la parella a partir de l'estudi de casos i l'anàlisi de sentències judicials.
Concretament, en la recerca s'han analitzat tres casos entrevistant als fills/es, familiars i als professionals que han intervingut en cada cas.
Així mateix, s'han analitzat les sentències judicials dels casos estudiats i 27 sentències més, dictades els darrers 5 anys a Catalunya.
Eva Zafra Aparici és doctora en Antropologia Social i Cultural i professora del Departament d'Antropologia, Filosofia i Treball Social de la Universitat Rovira i Virgili (URV).
Actualment coordina el Màster en Innovació en la Intervenció Social i Educativa de la Facultat de Ciències Jurídiques de la URV.
Ha realitzat estades de recerca i ha estat professora convidada a diferents universitats i centres de recerca nacionals i internacionals.
Les seves línies d'investigació i publicació versen sobre antropologia de la salut, gènere i violència masclista.
Ha dirigit i participat en més de trenta recerques de caràcter nacional i internacional i és investigadora del Grup d'Antropologia Social de la URV, l'Observatori de l'Alimentació de la Universitat de Barcelona, The Medical Anthropology Research Center i la Càtedra UNESCO de Diàleg Intercultural a la Mediterrània.
La seva tesi doctoral va rebre el Premi Extraordinari de Doctorat i la Menció Honorífica Marquès de Lozoya del Ministerio de Cultura y Deporte 2009.
Laura Román és doctora en Dret i professora de Dret Constitucional de la Facultat de Ciències Jurídiques de la Universitat Rovira i Virgili de Tarragona (URV).
En l'actualitat és Secretària General de la URV i responsable de les polítiques d'Igualtat.
Les seves principals línies de recerca són la igualtat de gènere, la violència de gènere i el dret mediambiental.
En aquestes disciplines ha participat en diversos projectes competitius i publicacions científiques, tant a nivell nacional com internacional.
La seva tesi doctoral versa sobre la protecció jurisdiccional de les víctimes de violència de gènere.
Al 2018, va rebre la Distinció M. Antònia Ferrer 2018, de l'Observatori de la Igualtat de la URV, en reconeixement per la seva tasca de defensa dels drets de les dones i la seva visibilització.
Webinar celebrat el 10 de juny de 2020
Les relacions entre homes i dones no són alienes al nou context social de comunicació i relacions socials mitjançant internet i xarxes socials.
Sota l'anonimat d'internet, es repeteixen i reprodueixen models de dominació basats en la diferència sexual i la violència de gènere ocupa un espai important en el món digital.
Sota aquesta premissa, i donats els escassos estudis existents sobre violència digital, s'ha elaborat l'estudi que es presenta: identificar les formes digitals de violència masclista, analitzar les mancances del marc normatiu, conèixer els recursos legals que utilitzen les víctimes, són aspectes definitoris de l'estudi.
Davant aquestes mancances, la recerca presentada analitza les diferents violències masclistes en l'entorn digital, així com les actuals eines legals per ferfront a aquestes violències, les respostes policials i judicials davant les denúncies de violències masclistes en l'entorn digital i les propostes de millora arran dels resultats de la recerca.
L'estudi s'ha centrat en la realització de més de 200 entrevistes online contestades per dones així com en la realització d'entrevistes amb profunditat a experts policials i operadors jurídics.
Olga Paz, professora Agregada d'Història del Dret i de les Institucions a la UAB, doctora en Dret per la UAB, investigadora del Grup Antígona, Dret i Societat amb Perspectiva de Gènere.
Investigadora visitant a l'Institut Max Planck per a la Història del Dret a Frankfurt (Alemanya), a la University Fordham School of Law de Nova York (EEUU), a la Florida International University College of Law (FIU, Miami, EEUU) i a la University of Edinburgh School of Law (Escòcia).
Professora a la Diplomatura de Postgrau "Gènere i Igualtat" de la UAB i coordinadora per la UAB del màster Interuniversitari d'Estudis de Dones, Gènere i Ciutadania.
Les seves principals línies de recerca són la història social amb perspectiva de gènere i la Segona República i l'exili franquista.
Webinar celebrat el 17 de juny de 2020
Aquesta diagnosi realitza una aproximació a les diferents formes de violència masclista a què estan exposades les dones migrades i refugiades residents a Catalunya.
P er fer-ho, es posen de manifest els factors diferencials que contribueixen a explicar les particularitats de les formes de violència que experimenten.
D'altra banda, es realitza una aproximació quantitativa i qualitativa a la utilització dels serveis de la Xarxa per part de les dones migrades i refugiades.
Així mateix, s'aborden les principals limitacions dels serveis d'atenció a l'hora d'oferir respostes adequades a les seves necessitats.
Finalment, s'ofereixen un seguit de recomanacions que poden ajudar a orientar la planificació de les polítiques públiques en aquesta matèria.
Ana Ballesteros és investigadora postdoctoral Marie Curie al Centre de Criminologia i Estudis Sociojurídics de la Universitat de Toronto i en la Facultat de Dret de la Universitat de A Coruña.
Ha realitzat diverses investigacions i avaluacions en matèria de polítiques públiques d'igualtat de gènere i de control migratori, entre les qu al destaquen la seva tesi doctoral en la qual va abordar les polítiques penitenciàries d'igualtat de gènere a l'Estat espanyol i la seva investigació postdoctoral actual en sistemes de detenció de persones migrants i sol·licitants d'asil al Canadà i Espanya.
Webinar celebrat l'1 de juliol de 2020
Totes les dones són susceptibles de viure situacions de violència masclista en un moment de les seves vides, però existeixen determinats factors socials i personals que fan que la victimització i la supervivència s'experimentin de formes diferents, raó per la qual és necessària integrar la perspectiva interseccional als estudis sobre violències masclistes com l'Enquesta de Violència Masclista a Catalunya de 2016.
En aquest webinar es presentarà una nova proposta d'estudi quantitatiu a partir de les dades obtingudes a l'última edició de l'enquesta del 2016, incorporant la perspectiva interseccional a l'anàlisi, a la interpretació i a la visualització de la informació.
L'estudi s'ha realitzat integrant amb eines i processos de disseny per apropar la informació a les persones que accedeixen a ella i fer-la fàcil de comprendre i processar.
Beatriz Bonete és sociòloga, investigadora i feminista.
Ha treballat en projectes d'intervenció i investigació amb temes de gènere per a ONGs, per a la universitat i pel sector públic i privat.
Forma part de l'equip fundador de Tribuna Feminista.
Com a presidenta de la Federació Stop Violencia Sexual va ser una de les expertes convidades a la comissió creada per a l'elaboració del Pacte d'Estat contra la Violència de Gènere.
Actualmentés investigadora independent en projectes d'investigació i disseny de serveis.
Ester Serraz és dissenyadora UX i de serveis amb 10 anys d'experiència treballant en projectes d'innovació per a empreses del sector de l'educació, la salut, l'alimentació i les telecomunicacions, entre d'altres.
Ajuda a persones emprenedores, empreses i institucions disposades a generar un impacte positiu al seu entorn, a dissenyar i implementar els seus serveis utilitzant el Service Design i el Disseny Estratègic com a metodologies.
Creu en la responsabilitat que, com a dissenyadores, tenen a l'hora de crear productes i serveis sostenibles des del punt de vista humà i mediambiental.
És per això que parteix de la diversitat i explora com una perspectiva feminista i interseccional pot ser de gran benefici.
Presentacions de les diferents investigacions incloses en aquest seminari web.
Primera sessió del cicle de Webinars: 'eines d'investigació per a l'abordatge de les violències masclistes'
Segona sessió del cicle de Webinars: 'eines d'investigació per a l'abordatge de les violències masclistes'
Tercera sessió del cicle de Webinars: 'eines d'investigació per a l'abordatge de les violències masclistes'
Quarta sessió del cicle de Webinars: 'eines d'investigació per a l'abordatge de les violències masclistes'